യൂസ്ഡ് കാര് ഷോറൂമിലെ വാഹനങ്ങള് തകര്ത്തു: പ്രതിക്ക് മാനസിക വിഭ്രാന്തിയെന്ന് പോലീസ് കോഴിക്കോട്: യൂസ്ഡ് കാര് ഷോറൂമില് നിര്ത്തിയിട്ട വാഹനങ്ങള് തകര്ത്തയാള്ക്ക് മാനസിക വിഭ്രാന്തിയെന്ന് പോലീസ്. മീഞ്ചന്ത ബൈപാസില് പ്രവര്ത്തിക്കുന്ന ഓട്ടോ സ്പോട്ട് ഷോറൂമിലെ കാറുകളാണ് ഇന്നലെ പുലര്ച്ചെയോടെ ഇതര സംസ്ഥാന തൊഴിലാളി തകര്ത്തത്. കല്ലുപയോഗിച്ച് വാഹനത്തിന്റെ ചില്ലുകളും ലൈറ്റുകളും ഇടിച്ച് തകര്ക്കുകയായിരുന്നു. ചെറുകുളം സ്വദേശി കെ. ഷറഫുവിന്റെ ഉടമസ്ഥയിലുള്ളതാണ് യൂസ്ഡ് കാര് ഷോറും. നിര്ത്തിയിട്ട അഞ്ച് വാഹനങ്ങള്ക്ക് സാരമായ കേടുപാടികള് പറ്റി. സംഭവവുമായി ബന്ധപ്പെട്ട് കൊല്ക്കത്ത സ്വദേശി അബുല്ഷായെ പന്നിയങ്കര പോലീസ് കസ്റ്റഡിയിലെടുത്തെങ്കിലും മാനസിക വിഭ്രാന്തിയുള്ളയാളായതിനാല് പിന്നീട് സുഹൃത്തുകള്ക്കൊപ്പം വിട്ടയച്ചു. കാസര്ഗോട് നീലേശ്വരത്ത് ജോലി ചെയ്യുന്ന ഇയാള് മാനസിക വിഭ്രാന്തി പ്രകടിപ്പിക്കുകയും പിന്നീട് നാട്ടിലേക്ക് പോവുകയുമായിരുന്നു. നാട്ടില് എത്താത്തതോടെ സുഹൃത്തുക്കള് നീലേശ്വരം പോലീസില് കാണാനില്ലെന്ന് പരാതി നല്കി. മൊബൈല് ഫോണ് കേന്ദ്രീകരിച്ചുള്ള അന്വേഷണത്തിനിടെ യാണ് ഇയാള് മീഞ്ചന്ത ബൈപ്പാസിലെ ഷോറൂമില് നിര്ത്തിയിട്ട കാറുകള് നശിപ്പിച്ചത്. രണ്ട് ലക്ഷത്തോളം രൂപയുടെ നഷ്ടം സംഭവിച്ചതായി ഉടമ ഷറഫു പറഞ്ഞു. കാറുകള് തകര്ത്ത അബുല്ഷായെ ഷറഫും സുഹൃത്തുകളും ചേര്ന്നാണ് പിടികൂടിയത്. ഇയാളെ ചെമ്മങ്ങാട് നിന്ന് പിടികൂടിയെങ്കിലും ചെമ്മങ്ങാട് പോലീസ് അബുല്ഷായെ കസ്റ്റഡിയിലെടുക്കാനോ പന്നിയങ്കര പോലീസ് സ്റ്റേഷനില് എത്തിക്കാനോ സഹായിച്ചില്ലെന്ന് കേരള സ്റ്റേറ്റ് യൂസ്ഡ് വെഹിക്കിള് ഡീലേഴ്സ് ആന്ഡ് ബ്രോക്കേഴ്സ് അസോസിയേഷന് ജില്ല ജനറല് സെക്രട്ടറി ലെത്തീഫ് കുറുങ്ങോട് ആരോപിച്ചു. പിന്നീട് അബുല്ഷായെ ഓട്ടോയില് കയറ്റിയാണ് പന്നിയങ്കര പോലീസ് സ്റ്റേഷനില് എത്തിച്ചത്.